**Traficantul de vise**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi număr filele din calendar:

Mai este una și e gata anul.

Parcă aș fi zburat cu-aeroplanul

Înspre al vieții-alambicat hotar.

Dau buzna peste mine amintiri,

Strivindu-mă cu goana lor nebună.

Adăpostită sub un colț de lună,

Încerc să evadez din amăgiri.

La roata sorții n-am avut noroc,

Destinul e un traficant de vise,

Căci agățată-n clipele promise,

Făcut-am și cu sufletul meu troc.

M-am exilat tăcută-n al meu zbor,

Printre cuvinte sau iluzii mute.

Zadarnic caut dimineți pierdute,

Sunt risipite-ntr-un apus decor.